Ă ÎNTRE LINIŞTE ŞI FERICIRE. 
GÂNDURI PENTRU O ALTĂ LECTURĂ A FERICIRILOR 
(Mt 5,1-12) 


Lucian FARCAŞ 


Riassunto: Le riflessioni seguenti propongono un’analisi comparativa tra il 
Decalogo — la sintesi morale dell'AT e le beatitudini, la proposta fatta da Gesù 
nel discorso della montagna - sintesi dell'insegnamento di Gesù. L’analisi non 
voule diminuire l’importanza del Decalogo, nemmeno intende dire che i coman- 
damenti non sono più attuali, non hanno più valore. L’intento è una migliore 
comprensione del Decalogo per avere accesso agli insegnamenti di Gesù. 

Dopo un breve esame dei dieci comandamenti e delle beatitudini, seguirà un’ana- 
lisi del Decalogo nella sua dimensione etico-sociale. Le beatitidini saranno pre- 
sentate non solo come un prolungamento delle dieci parole, ma come un perfe- 
zionamento dellidentită del cristiano. Alla fine, saranno evidenziati gli impulsi 
per una vita cristiana permeata da gioia e felicità. 


Parole chiave: Decalogo, beatitudini, insegnamento, etica, felicità. 


Introducere 


Conform tradiției şi practicii în care am fost obişnuiţi încă de mici, ne 
facem examenul de conştiinţă în diferite ocazii: seara, înainte de a merge 
la culcare, înainte de a merge la spovadă şi de fiecare dată la începutul 
sfintei liturghii. De obicei, facem această examinare a conştiinţei punându-ne 
întrebări legate de respectarea sau nerespectarea poruncilor — mai întâi, 
cele zece porunci; apoi cele cinci ale Bisericii —, pe urmă examinăm atitudi- 
nea noastră de acasă, în familie, la şcoală, la locul de muncă şi în societate. 
De fiecare dată ne întrebăm ce poruncă am încălcat, care este gravitatea 
acestei încălcări, de câte ori etc. În urma unui astfel de act de cercetare a 
cugetului ajungem - vrem nu vrem - la o concluzie care ne pune în fața 
unei conştiinţe liniştite sau a unei conştiinţe apăsate. 

De cele mai multe ori, când ne examinăm pe noi înşine, ne întrebăm de 
situația conştiinţei noastre, conştiinţă care se rezumă la ascultarea sau 
neascultarea față de legi: de porunci imperative sau prohibitive. Am putea 
spune că, la urmă, ne putem simți liniştiți sau nu. Trebuie să ne punem 
totuşi întrebarea dacă acesta este nivelul la care trebuie să ajungă omul şi 
creştinul. Ajunge ca să avem doar o conştiinţă liniştită, să nu trebuiască să 
ne reproşăm nimic conştiinţei? Dacă gândim astfel, ne situăm la un nivel 

inferior mesajului şi aşteptării lui Isus față de om. Nu întâlnim nicăieri în 
Noul 'Testament texte din care să reiasă că Isus a venit pentru a ne aduce 
liniştea sau liniştirea conştiinţei. În schimb, găsim suficiente dovezi în 
care Domnul vorbeşte despre bucuria şi fericirea la care este chemat omul, 
bucurie şi fericire care trebuie să fie semne caracteristice ale vieții umane 
şi creştine. 

În acest context, în cadrul cercetării cugetului, s-ar impune de la sine 
întrebarea privind situaţia fericirii noastre: Am fost fericit? Am trăit bucu- 
ria cristică şi, de aceea, uman-creştină? Faptul că nu ne prea punem astfel 
de întrebări la cercetarea conştiinţei arată că suntem educați şi formaţi 
într-o mentalitate legalistă: în centru stă legea, iar în funcție de atitudinea 
noastră față de legi, ne definim şi condiţia noastră de viață. Respectarea 
legilor poate să ne aducă cel mult liniştea conştiinţei individuale, dar nu 
bucuria şi fericirea, înțelese în contextul mesajului salvific al lui Cristos. 

Reflecţiile de față propun o analiză comparativă în cadrul unei paralele 
între Decalog — sinteză a codului moral al Vechiului Testament — şi Fericirile 
propuse de Isus în predica de pe munte - sinteză a învățăturii lui Isus în 
cadrul Noului Testament. 

Analiza de față nu vrea să lase de înțeles că Decalogul şi-ar pierde din 
valoare, că n-ar mai fi actual, că poruncile sale nu ar mai cere din partea 
omului de astăzi respect şi împlinire. Intenţia de bază este o înțelegere mai 
largă a Decalogului pentru ca astfel să putem găsi un acces mai convingă- 
tor la învățătura lui Isus. Astfel urmează o scurtă prezentare a Decalogului 
şi Fericirilor ca texte în învăţătura tradițională a Bisericii. Apoi va fi anali- 
zat Decalogul în funcțiunea sa etico-socială. Fericirile vor fi prezentate 
aparte ca fiind nu numai o continuare a Decalogului, ci o perfectare a lui în 
definirea personalității cristice a celui ce e chemat să-l urmeze pe Isus. Un 
ultim punct va fi o concluzie în urma celor prezentate, concluzie ce vrea să 
scoată în evidenţă noi impulsuri pentru o viață creştină caracterizată nu 
numai de o conştiinţă liniştită, ci şi de bucurie şi fericire. 


1. Decalogul în concurenţă cu Fericirile? 


Creştinii şi-au făcut un nume, iar Biserica Catolică a devenit chiar renu- 
mită pentru poziția față de porunci, față de legi, în cadrul învățăturii morale. 
În centrul acesteia au stat aproape dintotdeauna poruncile deduse şi pre- 
zentate pe schema Decalogului. Aşa cum ne aducem aminte din copilărie, 
cum am învăţat la catehism şi cum ne este dat să auzim şi astăzi, în centrul 
orientării noastre etice stă legea Decalogului. Teologia morală a dezvoltat 
doctrina sa bazându-se pe Decalog ca schemă de bază a prezentării învăţătu- 
rii morale a Bisericii. Pentru a avea o viaţă liniştită, omul — credinciosul — 

nu avea nimic de făcut decât să respecte cu cea mai mare severitate porun- 
cile, arătând prin asta ascultare şi supunere față de legi. Identitatea sa se 
definea prin relația sa față de Decalog, față de voința lui Dumnezeu expri- 
mată în prevederile Decalogului. Noul catehism al Bisericii Catolice prezintă 
învățătura morală continuând această tradiție bazată pe schema Decalo- 
gului. În centru stau ascultarea şi supunerea din partea omului (imper- 
fect) față de legi (absolut sigure şi garantate în valabilitatea lor). 

Cât priveşte Fericirile, ele nu a fost prezentate în tradiția creştină în 
adevărata lor dimensiune cristologică şi soteriologică. În primele secole ale 
creştinismului s-a acordat acestui text (Mt 5,1-12) mai multă atenţie decât 
în secolele care au urmat, mergând până în zilele noastre. Fericirile au fost 
folosite adesea ca texte sau propoziţii de mângâiere, de alinare şi încurajare 
în mod deosebit a celor loviți de soartă: a săracilor, a bolnavilor, a celor 
prigoniți şi oropsiți. Promisiunile din partea a doua a fiecărei Fericiri nu 
puteau fi înțelese decât ca o împlinire în viața de după moarte (în caz indi- 
vidual) sau la sfârşitul lumii (la nivel comunitar). Astfel, putem spune că 
cei cărora li se adresează Fericirile sunt cei năpăstuiți de soartă — oamenii 
lipsiți de cele materiale, lipsiți de putere în viața politică sau socială sau 
împinişi la marginea societăţii, unde nu au şansa de a face nimic altceva 
decât de a suporta vitregiile existenţei terestre, cu nădejdea că dincolo va 
fi mai bine. 

Este aceasta învățătura lui Isus? A fost Isus cu adevărat sărac? A fost el 
cu siguranță lipsit de putere politică, de influenţă socială şi de mijloace 
economice? Cu siguranță că nu! În calitate de Fiu al lui Dumnezeu, Isus 
Cristos nu putea să nu aibă putere, să nu fie bogat, să nu stea în centrul 
atenţiei existenței!!! Isus nu a fost sărac, el s-a pronunţat de bunăvoie pen- 
tru sărăcie, el a devenit sărac. Asta înseamnă că el şi-a investit bogăția 
pentru a-i îmbogăţi pe cei săraci. Isus nu a fost lipsit de putere, el nu şi-a 
negat niciodată demnitatea regească, el nu a renunțat la poziția sa politică, 
el a investit această putere regească şi, de aceea, politică pentru a se angaja 
în vestirea şi împlinirea împărăției lui Dumnezeu. Asta înseamnă: el — cel 
tare — a devenit slab, pentru a împărți din puterea sa celor oropsiți, pentru 
a-i aduce din sclavie în împărăţia libertăţii. Isus nu şi-a petrecut viața sepa- 
rat de realităţile lumeşti. El a rămas în centrul acestei lumi pentru care a 
şi fost trimis de fapt. El nu a desconsiderat atenţia cu care a fost înconjurat 
de oamenii însetați de cuvânt eliberator şi de comuniune mântuitoare. 
Ceea ce a făcut el cu numele pe care şi l-a câştigat a fost un pas înapoi față 
de poziţia sa socială, pentru a-i aduce în centru pe cei excomunicați din viața 
socială. Asta înseamnă: el aşază conştient persoana sa în umbră pentru a-i 
scoate la lumină pe cei obligaţi să trăiască în umbra morții... 

Isus nu-i proclamă pe cei săraci fericiți, pentru simplul fapt că sunt 
săraci, mai ales din punct de vedere material. În schimb, el îi proclamă feri- 
ciți pe cei care devin în mod conştient săraci, pentru ca prin renunțarea lor 
liberă la avere să facă posibilă o viață mai umană şi mai bună pentru cei 
loviți de sărăcie în toate dimensiunile ei. 

Fericirile proclamate de Isus nu sunt cuvinte de mângâiere ieftină în 
situaţii în care şi-aşa nu se mai poate face nimic: ele nu sunt ultimele mij- 
loace înainte de resemnare sau capitulare în fața greutăților vieții umane. 
Cuvintele lui Isus au caracter programatic, mult mai adânc şi mai semnifi- 
cativ, mai eficace şi mai salvific decât cuvintele Decalogului. Ele nu sunt 
mijloace de alinare în neputinţă, ci sunt un program de orientare ființială 
a vieții umane, viață înțeleasă ca un drum spre împărăţia lui Dumnezeu. 
Fericirea propusă de Isus în textul plasat în cadrul predicii de pe munte nu 
este un dar absolut gratuit din partea lui Dumnezeu, ci o şansă şi o posibi- 
litate pentru ca omul să poată parcurge, însoțit şi capacitat de Dumnezeu, 
drumul devenirii: drumul pascal care duce la bucuria învierii prin disponi- 
bilitatea dăruirii de sine până la punctul cel mai de jos al nebuniei crucii. 

Ajunşi la acest punct, trebuie să precizăm că nu este vorba despre o 
concurenţă între Decalog şi Fericiri, conținutul şi relevanţa lor nu se exclud 
reciproc. Important de ştiut este faptul că fiecare dintre aceste texte îşi are 
rolul său specific: Decalogul este destinat şi compus ca atare pentru regle- 
mentarea vieții sociale; Fericirile sunt propuse ca desfăşurare a personali- 
tății umane pornind de la valorile proprii, valori care sunt destinate a fi 
dezvoltate într-un angajament de dăruire în orizontul cristic al împărăției 
cerului. 


2. Dimensiunea socială a Decalogului 


Gândurile care urmează să fie prezentate în continuare nu trebuie să 
rănească sentimentele profund religioase față de ceea ce ştim că este Deca- 
logul: cele zece porunci date de Dumnezeu lui Moise pe Muntele Sinai. 
Consider ideile care urmează ca o completare necesară la ceea ce ştim şi 
credem că este valoare Decalogului. Faptul care a generat următoarele remarci 
este legat de modul nostru de a trăi spovada. Sacramentul spovezii este 
deosebit de important în viața creştină: este momentul întâlnirii omului în 
plină libertate; şi totuşi ajuns în întuneric, cu Dumnezeu, tatăl care redă 
viața nouă în lumina lui Cristos, viață care se poate împlini în puterea Duhu- 
lui Sfânt care lucrează creativ în Biserică. 

În ciuda acestei descrieri a spovezii, din experiența personală de pe par- 
cursul multor ani, din experiența acumulată în urma practicii pastorale, 
din discuţia cu mulți credincioşi, nu putem trece cu vederea faptul că am 

trăit adesea momente de frică în momentul în care trebuia să ne spovedim — 
mai ales când acest „trebuia” venea mai mult din afară (ne obligau părinții, 
ne forțau ochii vecinilor sau ne determinau prescripțiile condiției în care ne 
duceam viaţa, de exemplu, în seminar sau în mănăstire) şi mai puţin ca o 
dorință şi o hotărâre liberă din partea noastră. În aceste cazuri de frică, de 
teamă - pentru mulți de groază —, nu era exclusă bucuria, dar ea, bucuria, 
nu era rodul reconcilierii cu Dumnezeu sau cu ceilalți, ci pur şi simplul 
bucuria că am scăpat de spovadă. De ce atât de multă frică şi atât de puţină 
bucurie? 

Un posibil răspuns poate fi dat în urma unei analize a modului cum facem 
pregătirea pentru spovadă. 

De cele mai multe ori, ne folosim de o schemă bazată pe porunci, în pri- 
mul rând cele zece porunci. Modul cum înțelegem şi aplicăm conţinutul 
acestor porunci la viața noastră particulară determină în mare parte frica 
sau bucuria de la spovadă. În primul rând, trebuie să remarcăm faptul că 
noi nu am învăţat cele zece porunci cu preambulul care însoţeşte Decalo- 
gul la început: este prezentarea personală a lui Dumnezeu ca Eliberator al 
poporului israelit aflat în sclavia din Egipt şi ca garant al libertăţii şi inde- 
pendențţei în țara promisă, acolo unde curge lapte şi miere. 

Lăsând la o parte semnificaţia religioasă a Decalogului, trebuie să luăm 
în considerare conținutul acestuia. Nu trebuie să se simtă nimeni lezat de 
faptul că Decalogul nu este nici descoperirea şi nici monopolul Vechiului 
testament şi, de aceea, nici a poporului evreu. Conţinutul Decalogului este 
prezent integral sau parțial în codul moral al tuturor popoarelor — aici e 
cazul culturilor şi popoarelor din Antichitate. Cuvântul cel mai potrivit 
pentru a înțelege corect Decalogul este termenul modern de constituţie, 
acea lege fundamentală care stă la baza statelor moderne. Decalogul tre- 
buia să îndeplinească în cadrul poporului ales aceeaşi funcție pe care un 
cod moral — deci constituția unui popor sau grupare etnică — o are în regle- 
mentarea şi garantarea / asigurarea vieţii sociale, a vieţii comune. Această 
funcţie de reglementare şi garantare a vieţii sociale trebuia să ofere posibi- 
litatea fiecărui membru al poporului sau al grupării etnice de a trăi în sigu- 
ranță. Pentru Antichitate viața nu putea fi garantată şi asigurată decât 
trăind împreună cu ceilalți, încercând să împlinească activitățile necesare 
existenței umane împreună. Greutățile cu care se confrunta viața umană nu 
puteau fi biruite decât printr-o cooperare a tuturor membrilor, printr-o res- 
pectare a unei ordini comunitare, ordine care putea fi realizată prin crea- 
rea de legi corespunzătoare şi prin respectarea lor. Nerespectarea acestor 
legi însemna în primul rând nu atragerea unei situaţii de păcat în adâncul 
inimii omului, ci atrăgea asupra celui în cauză o pedeapsă foarte gravă 

pentru faptul că prin încălcarea legii el a periclitat garanţia şi siguranţa vieţii 
comunitare. Prin faptele sale el a lezat viața poporului şi a comunităţii. 

Din aceste motive, membrul unei comunităţi se ştia în siguranță atât 
timp cât el respecta legile din codul — constituţia - acceptat de toți. Când 
ajungea să desconsidere prescripțiile legale ale comunității, să le încalce, el 
se făcea vinovat în fața celorlalți, care, conform legilor dure ale existenței 
de atunci, îl puteau acuza ca fiind duşman al vieții publice. Astfel de dug- 
mani nu meritau totdeauna iertarea, de multe ori erau nu numai excluşi 
- exilați — din sânul poporului sau al comunităţii, ci erau chiar condamnaţi 
la moarte: era o măsură extremă pentru a îndepărta acel fenomen sau fac- 
tor care periclita în mod ireversibil viața socială. 

Din cele prezentate mai sus, putem spune: individul se putea regăsi 
numai în contextul vieţii sociale. El avea siguranţa vieţii sale numai dacă 
aceasta era acceptată şi confirmată de comunitate, de ceilalți, deci din exte- 
rior. Comportarea sa față de prescripţiile legale îl plasa în mod obligatoriu 
într-o situație de linişte: când le respecta; sau de nelinişte / nesiguranţă: 

când le încălca. Altfel spus: omul se afla adesea în fața unui tribunal care 
era îndreptățit să rostească sentința asupra sorții sale: vinovat sau nevino- 
vat. În cazul vinovăţiei era cuprins de spaimă, de frică şi teamă pentru că 
urma pedeapsa — excluderea sau chiar executarea lui; în caz de nevinovăție 
se simțea uşurat, eventual liniştit, că n-a fost chiar aşa de rău cum părea 
să fie. Inainte de înfăţişarea în fața tribunalului, „penitentul” nu putea să 
fie unul care să se bucure, pentru că aceasta nu era sub controlul lui per- 
sonal, ci era în mâinile celor care aveau să hotărască totul ca putere venită 
din afară, din exterior — putere care se bazează pe lege, şi nu pe inima 
omului. 

Datorită practicii concrete în privința spovezii, ne-am făcut un nume 
prost — între noi şi în fața societăţii. Un studiu analitic de factură socio- 
psihologic a putut arăta că cei care trăiesc cel mai mult sub imperiul fricii 
sunt creştinii, iar între aceştia, catolicii sunt pe primul loc. Pentru ce este 
aşa? Răspunsul, cum am amintit mai sus, poate fi găsit în faptul că toate 
aspectele Decalogului prezentate în relevanţa lor socială, în contextul de 
viață comunitară împreună cu alții, sunt prezente în practica spovezii. 
Spovada este pentru mulți un tribunal în care penitentul este judecat în 
primul rând de conştiinţa sa, în doilea rând de duhovnic şi în al treilea 
rând de Dumnezeu. Ne punem întrebarea: ce fel de conştiinţă este conşti- 
ința care-l judecă pe penitent? În realitate, ea nu este conştiinţa sa, ci este 
instanţa judecătorească impusă omului — membrului — din afară, de către 
alte instanţe dotate cu autoritate asupra lui: părinţii, şcoala, biserica, socie- 
tatea... Cine este duhovnicul care-l judecă? Din păcate, nu întotdeauna cel 
care vesteşte şi celebrează întâlnirea omului aflat în păcat cu Dumnezeu 

cel iertător şi plin de milostivire. Adesea preotul din confesional este un 
judecător marcat şi el de o mentalitate social-legalistă, şi nu de o conştiinţă 
personal-umană: el nu este întotdeauna mijlocitorul unui dialog între 
Dumnezeu mereu creatorul omului şi omul venit în fața Lui pregătit pen- 
tru un nou început în harul Domnului... Cine este Dumnezeu care-l judecă 
pe penitent la spovadă? Din păcate, nu este mereu Dumnezeu cel adevărat, 
Tatăl Domnului nostru Isus Cristos; adesea este o imagine falsă a lui Dum- 
nezeu, o imagine turnată în chipul judecătorului care cere socoteală de la 
supuşii săi pentru faptul că, nerespectând poruncile sale (ale sale sau ale 
oamenilor, făcute de oameni şi puse pe seama lui Dumnezeu), l-au lezat în 
mod infinit: lezându-l pe Dumnezeu care este veşnic, vinovăția capătă prin 
asta dimensiuni infinite: poate omul, ca ființă finită, să împlinească un act 
cu relevanță infinită? 

Nu este greu de înțeles de ce bucuria de la spovadă nu este bucurie, ci 
răsuflarea uşurată că am scăpat de o situație penibilă: „penibil” este un 
cuvânt care se referă cu siguranță la pedeapsă, are legătură cu cuvântul 
penal - poena (= pedeapsă). Noi vorbim despre penitent, despre penitență, 
despre act penitenţial... Este trist să descoperim că până şi limbajul care 
prezintă un sacrament atât de important precum cel al reconcilierii este 
total axat pe ideea de pedeapsă. Cum poţi să te bucuri când auzi mereu de 
pedeapsă? 

În acest context trebuie să atingem un alt punct destul de sensibil. Lipsa 
bucuriei de la spovadă are o rădăcină care trebuie privită în unghi dogma- 
tic. În cadrul spovezii n-am experimentat suficient darul mântuirii, dar 
absolut gratuit al lui Dumnezeu. Motivul fricii şi spaimei de la spovadă se 
datorează condiţiei dificile în care se află „penitentul”: în loc să descopere 
şi să trăiască darul gratuit al lui Dumnezeu, el trebuie să-şi merite, să-şi 
câştige dreptul la a exista mai departe prin primirea şi executarea unei 
pedepse. Când acest lucru nu este posibil, el ştie că va fi excomunicat (exclus 
din mijlocul celorlalți) sau condamnat pe veci (amenințarea exagerată cu 
focul veşnic al iadului nu trebuie privită doar ca o expresie retorică: ea are 
un efect extraordinar pentru cel în cauză. Loc pentru bucurie sau spaimă? 


3. Dimensiunea personală a Fericirilor 


Faptul că în programul lui Isus — în predica şi faptele sale — Decalogul nu 
ocupă un loc deosebit de important arată în primul rând limitele acestuia. 
Isus a fost conştient de faptul că prevederile legale nu pot asigura ordinea 
în mod automat — legile, fie ele cât de bune, rămân limitate. Faptul acesta 
este prezent mai ales pentru că ele sunt făcute şi aplicate de oameni — deci 
de ființe limitate. Faptul că ei pun aceste legi sub autoritatea lui Dumne- 

zeu nu schimbă prea mult din aspectele şi limitele lor. Pe de altă parte, Isus 
este conştient mai ales de faptul că existența şi definirea omului nu pot fi 
reduse la viața lui ca individ şi membru într-o societate, într-o comunitate. 
Domnul ştie că societatea are față de individ un rol de cele mai multe ori 
coercitiv, reductiv. Acceptând cu toată sinceritatea dimensiunile pozitive şi 
necesare ale Decalogului, ale unei constituţii, ale unei societăți democratice, 
nu putem să trecem cu vederea limitele şi reducționismul acestora. Situa- 
ţia devine mult mai tragică în momentul în care societatea, membrii ei, se 
transformă în instanțe absolutiste, dictatoriale şi îi tratează pe membrii 
săi, pe indivizi, cu legi pretinse a fi negreşelnice şi perfecte: singurii vino- 
vaţi nefiind decât supuşii nesupuşi legilor şi dispozițiilor lor. 

Ascultătorii lui Isus au remarcat de mai multe ori că el propune o învă- 
țătură nouă, nu în felul cărturarilor. Ei au mai remarcat şi faptul că Isus 
propunea această învățătură nouă cu autoritate. De unde vine această auto- 
ritate a lui Isus? Ce înseamnă aceasta? Şi față de acest termen avem o 
mentalitate destul de precară şi nepotrivită. Autoritatea sună pentru mulți 
ca fiind o formă represivă prin care cel mare se face ascultat de cei mici, de 
cei supuşi lui. 

În realitate, cuvântul „autoritate” are un sens etimologic mult mai fru- 
mos şi mai pozitiv. Să ne gândim la cuvântul „autor”: autorul unei cărți 
frumoase, al unei opere de artă, al unei compoziții muzicale de mare ecou... 
Cel care a creat ceva minunat, ceva impunător, ceva ieşit din comun ne 
ajută să înțelegem că el dobândeşte o autoritate în domeniul respectiv: lite- 
ratură, pictură, muzică etc. Această autoritate nu vine din afară, nu i-a dat-o 
nimeni: el şi-a dobândit-o prin creativitatea sa, prin munca sa, prin stator- 
nicia sa — prin personalitatea sa. Al doilea aspect legat de faptul că autori- 
tatea nu este o instanță sau o formă represivă, este bucuria pe care o are 
autorul (care are autoritate), bucurie din care împarte şi celorlalți, tuturor 
acelora care iau parte în mod liber şi voluntar la rodul creaţiei sale: citito- 
rul cărții, admiratorul tabloului sau ascultătorul de muzică. 

„Visul lui Isus” este să aibă de-a face cu personalităţi pline de autoritate 
— nu cu sclavi, ci cu prieteni. Asta înseamnă că, în viziunea sa, Domnul nu 
pledează pentru un raport cu ai săi bazat pe lege/instituție-ascultare/supus, 
asta, într-o formă deficitară din punct de vedere politic, social sau econo- 
mic. Isus nu vrea să aibă de-a face doar cu oameni formaţi sau dresați de 
forțele coercitive din exterior (familie, şcoală, societate, biserică), ci el vrea 
libertatea inimii umane. Omul nu este om pentru faptul că funcţionează 
supus între mecanismele vieţii colective — omul nu este om doar prin ceea ce 
primeşte din afară, ci, în primul rând, prin ceea ce dă el din profunzimea ființei 
sale. Pentru a împlini acest proiect extraordinar de nou şi plin de autoritate, 
Isus a prezentat în predica şi faptele sale un concept care intenționează 

să-i dea omului valoarea pe care o are el în sine însuşi şi în fața lui Dumne- 
zeu, şi nu redus la modelarea lui în spaţiul reducţional al societății. 

Evanghelistul Matei a înțeles lucrul acesta. În momentul în care s-a 
hotărât să redea învățătura lui Isus, el a înțeles că Isus este Cineva care 
este mai mare decât Moise şi decât toţi profeţii şi decât toate personalită- 
țile dinaintea lui şi după el. Cadrul în care prezintă Matei învățătura Dom- 
nului nu este înzestrat cu mai puţină autoritate decât scena în care a fost 
proclamat Decalogul pe Muntele Sinai. Fericirile fac parte din Predica de 
pe MUNTE (după tradiţie, este muntele Tabor), sunt proclamate de FIUL 
LUI DUMNEZEU (pentru care Moise nu este decât un înaintaş modest) şi 
sunt PROPUSE persoanei umane prezente în primul rând în ucenicii săi, 
dar şi în cei care-i ascultau cuvântul: atunci, pe munte, şi acum, în orice loc 
(iar aceştia nu-şi bat capul doar cu țara făgăduinţei ca proprietate particu- 
lară împotriva altor dezmoşteniţi, ci sunt primii chemaţi la proclamarea şi 
împlinirea Împărăției lui Dumnezeu pentru toţi oamenii şi toate timpurile 
în toate locurile!). Are predica de pe munte mai puțină importanță decât 
Decalogul? Practica tradițională arată că da, realitatea evanghelică repre- 
zintă contrariul. 


Isus nu este omul care să se mulțumească cu faptul că omul este liniştit, 
că este în siguranță, că poate să se ducă la culcare cu o conştiinţă liniştită 
etc. Marele interes al lui Isus este ca omul să fie umplut de bucurie - Dom- 
nul precizează că această bucurie se vrea deplină — şi de fericire. Fără a lua 
în considerare mesajul legat de bucurie şi fericire, putem spune că Isus n-a 
adus nimic nou în învățătura sa. Cum se ajunge la bucurie? Cum poate să 
trăiască omul în fericire — şi aici în cadrul existenței terene, nu doar ca o 
promisiune mângâietoare pentru timpul de după moarte? Liniştea, dacă 
este cât de cât reală, vine din afară, e dată şi condiționată de alții. Bucuria 
şi fericirea izvorăsc din adâncul ființei umane şi nu pot fi ținute sub control 
de factori externi — ele nu pot fi furate dinlăuntrul ființei umane răscum- 
părate în Cristos şi devenite membru între prietenii săi. Fericirile sunt 
liniile programatice ca dimensiuni fundamentale ale orientării creştinului 
în drumul ce duce spre Împărăţia lui Dumnezeu. Lectura Fericirilor nu 
este o lectură uşoară; ele nu pot fi înțelese de oricine. Prima condiţie pen- 
tru a putea citi şi înțelege corect Fericirile este aceea de a ţine cont de 
dimensiunea lor pascală: Cel care le proclamă şi le propune ca drum cu 
acces la bucurie şi fericire este Isus din Nazaret, Domnul care a murit pen- 
tru cauza împărăției lui Dumnezeu şi care a înviat pentru cauza bucuriei 
şi fericirii omului în comuniune cu semenii săi, cu creaţia şi, de aceea, cu 
Dumnezeu. 

Toate Fericirile conțin dimensiunea pascală: în fiecare primă parte a Feri- 
cirilor este vorba despre caracterul de dăruire a omului pentru o cauză 
nobilă. Fiecare primă parte conţine un grad de moarte benevolă pentru a 
face spaţiu vieții umplute de mai multă calitate. Fiecare fericire este un 
proces de devenire a ființei umane pornind dinlăuntrul definiţiei sale: ființa 
umană este destinată a se împlini în dăruire liberă şi dirijată/orientată 
către celălalt — către înfrumusețarea creaţiei, către ctitorirea comuniunii 
cu ceilalți, către împlinirea sa personală în Dumnezeu. Aici este secretul 
bucuriei şi al fericirii: nu supuşenia față de legile externe, care de multe ori 
au un efect restrictiv asupra noastră, ci curajul de a deschide drum liber şi 
larg capacităţii iubitoare din inima noastră — în, cu şi prin Cristos. 

Pentru că aceste idei ar putea să pară destul de abstracte şi teoretice, ar 
fi bine să urmărim cele spuse în cadrul fiecărei Fericiri: 


1) „Fericiţi cei săraci în faţa lui Dumnezeu, 

2) căci lor le aparține împărăţia cerurilor”. 

1) Sărăcia despre care vorbeşte Isus nu este cea materială. Isus are în 
faţa sa ascultători care îl urmează de câtva timp sau îl vor urma în timp şi 
spaţiu; Isus se referă aici la propria lui sărăcie: la faptul că el, cel bogat, s-a 
făcut sărac, pentru a-i îmbogăţi cu darurile sale pe cei săraci. Sărăcia este 
un proces de devenire a omului, este decizia personală de a oferi o şansă cât 
mai mare şi cât mai multor semeni la darurile creației. Acest proces implică 
renunțarea — iar renunțarea şi sărăcia conțin un anumit grad de moarte. 

2) Gradul acesta de moarte aparține procesului pascal al bobului de 
grâu care moare pentru cauza vieţii: în cazul de față, urmaşul lui Isus 
moare prin procesul sărăciei alese liber pentru a face posibilă împărăția 
cerurilor. Atenţie: împărăția cerurilor nu este în viziunea lui Isus „pară 
mălăiaţă în gura lui Nătăfleață”, ci este o cooperare cu Isus în evenimentul 
pascal de moarte cu el şi înviere împreună cu el în contextul Împărăției lui 
Dumnezeu. 


1) „Fericiţi cei care plâng, 

2) pentru că aceştia vor fi mângâiaţi ”. 

1) Isus nu este străin de lacrimi: el a plâns cu siguranță când era mic 
(plânsul nu este un păcat - el s-a făcut nouă întru totul asemenea, în afară 
de păcat, spune Paul), a plâns la mormântul prietenului său Lazăr, a plâns 
rugându-se pentru oraşul sfânt Ierusalim, a plâns în Grădina Ghetsemani. 
Asta nu înseamnă că plânsul este necesar, ci că tristețea, lacrimile şi grijile 
neliniştitoare sunt o realitate în viața celor care au curajul dăruirii de sine 
pentru o cauză nobilă — tristeţea, înainte de a primi consolare, aduce un pic 
de moarte. 

2) Deja profetul Isaia şi, mai ales, Osea îl proclamă pe Dumnezeu, cel 
care mângâie: mângâierea din partea Domnului nu este gestul ieftin de 
atingere a celuilalt cu o mână catifelată sau cu o vorbă mieroasă, adăugând 
uneori „săracul de tine, las” că trece!”. Mângâierea lui Dumnezeu este 
semn profund şi componentă a mântuirii — în sens biblic, mângâierea în- 
seamnă întărire, mai modern spus: înseamnă capacitare a ființei pentru 
lucruri minunate şi nobile. E o etapă în procesul învierii. 


1) „Fericiţi cei ce nu aplică violenţa, 

2) — căci ei vor moşteni pământul (țara)”. 

1) Prima regulă a vieţii în condiţiile naturale este lupta pentru supra- 
vieţuire. Cine nu ştie să lupte, cine nu e destul de puternic în luptă, acela 
pierde şi moare — este scos din împărăţia celor vii şi destinat împărăției 
morții. Aceasta este regulamentul de bază mai ales în regnul animal: peş- 
tele mare îl înghite pe cel mic. Şi în regnul uman? Practica politică, socială 
şi economică nu-l deosebeşte pe om de animal — trăieşte cine luptă şi câştigă. 
Dar nu şi în opțiunea lui Isus. Om este nu cel care îi linguşeşte pe cei mari 
şi tari şi-i ucide pe cei mici şi slabi. În ochii Domnului este puternic cel care 
e dur cu cei mari (şi răi) şi blând cu cei mici (şi neputincioşi): că cei mari te 
ucid, iar cei mici îți mănâncă sufletul este o realitate, nu trebuie prea mult 
explicat — este parte a dimensiunii pascale a morții lui Isus. 

2) Nu vreau să-mi bat capul prea mult cu explicaţia cuvântului „pământ” 
sau „țară”, în sensul că e vorba despre viața de veci sau despre cea vremel- 
nică. Mi se pare aici că e vorba despre altceva: Biblia, mai ales Vechiul 
Testament (şi de aceea şi NT), scoate în evidență dependența omului de 
pământ. Din el se hrăneşte, pe el locuieşte şi se defineşte. Importantă este 
aici ideea de stabilitate, de durată, de siguranță dătătoare de speranță pen- 
tru viitor: fericirea de mâine se ancorează în mare parte în stabilitatea de 
azi — a învia înseamnă a deveni o personalitate stabilă nu distrugându-l pe 
celălalt pentru a te ridica tu (nu violența aduce stabilitate), ci capacitatea 
de a-l promova pe cel slab — din nou mister pascal. 


1) „Fericiţi cei care însetează şi flămânzesc după dreptate, 

2) căci aceia se vor sătura”. 

1) Din analiza critică a lui Isus privind realitatea existenței umane, se 
desprinde clar faptul că dreptatea este mai degrabă un postulat, şi nu o 
caracteristică: este o perspectivă care se cere realizată, încă nu o prezență 
de care să te poţi bucura. Şi totuşi bucuria poate începe şi în acest moment: 
Isus se referă în această fericire nu la cei care suferă de foame şi sete din 
cauza nedreptăţii, ci face apel la cei care au destulă mâncare şi băutură şi ar 
putea să dea şi altora pentru a face posibilă mai multă dreptate. A înseta şi 
flămânzi de bunăvoie este o renunțare şi o mortificare (nu [sinl]ucidere), 

dar această disponibilitate liberă are capacitate creativă — povestea bobu- 
lui de grâu. 

2) Flămânzii şi însetaţii din cuvintele lui Isus nu sunt victimele nedrep- 
tății în mod neapărat, ci sunt acei care ar avea capacitatea de a se angaja 
pentru realizarea dreptăţii, numai că acest angajament nu se lasă împlinit 
fără nişte renunțări care privesc, uneori, dimensiuni vitale ale condiţiei 
noastre umane: mâncarea şi băutura. Isus ştie că primii paşi ai unui drum 
spre mai multă dreptate îi reprezintă astâmpărarea necesităților de primă 
ordine a vieții umane — un colț de pâine şi o cană cu apă. Prost e că cuvin- 
tele frumoase din demagogia politică şi din superficialitatea predicatorilor 
nu se transformă neapărat în pâine şi apă — doar inima conştientă de valoa- 
rea dreptății poate favoriza procesul de devenire generoasă a omului (prea 
des ghiftuit şi beat, insensibil în fața nedreptăţilor strigătoare la cer) — e 
posibil în lumină pascală! 


1) „Fericiţi cei milostivi, 

2) — căci ei vor afla îndurare”. 

1) Această fericire accentuează în mod destul de clar cine sunt destina- 
tarii cuvintelor lui Isus: cei care au de hotărât asupra destinului altora, cei 
care au putere, cei care pot influența, cei care au posibilitatea de a acționa 
altfel în viață decât ar prescrie îngustimea legilor. A fi milostiv în acest caz 
înseamnă a-ți asuma un risc, riscul de a nu fi apărat şi protejat de lege în 
momentul în care decizia ta se lasă cu un eşec. Isus aminteşte într-una 
dintre predicile sale că omul va fi tratat cu aceeaşi măsură cu care-i tratează 
el pe alții. Or, măsura pe care o decid eu nu e prescrisă de lege, eu o deter- 
min — eu sunt cel care hotărăşte comportamentul meu față de ceilalți, mai 
ales față de cei care s-au făcut vinovaţi față de mine, sau față de instituția 
în care-mi desfăşor activitatea; aici trebuie să moară litera legii, pentru a 
câştiga sensibilitatea inimii. 

2) E fantastică această parte a doua: tot ceea ce ne aşteaptă nu este rezul- 
tatul meritului sau nemeritului nostru, ci concretizarea unei atitudini de 
îndurare pe care am putut-o promova chiar noi înşine. Precum spune Paul: 
mântuirea în Cristos nu este salarizarea omului care are dreptul la munca 
sa — la respectarea absolută a poruncilor —, ci este darul absolut gratuit al 
lui Dumnezeu. Cum de e posibil? Pentru că în ființa omului se ascunde 
tainic ceva mult mai mare decât rolul funcțional şi mărginit al legii saba- 
tului, de exemplu. lar lucrul acesta îl ştie Domnul — a arăta îndurare, înțe- 
legere față de celălalt, a accepta îndurarea şi înțelegerea altora, toate aces- 
tea se încadrează în etape pascale, pentru că în plin moment pascal Isus a 
putut să se roage: „lartă-i, căci nu ştiu ce fac!” 

1) — „Fericiţi cei cu inima curată, 

2) — căci ei îl vor vedea pe Dumnezeu”. 

1) Poate că tocmai această minunată fericire a fost în modul cel mai 
greşit înțeleasă: se poate ajunge nu numai la reducerea conţinutului ei, ci 
chiar la falsificarea ei — transpunerea şi arestarea acestei Fericiri în dome- 
niul sexual nu este o excepţie în tradiția morală creştină (catolică în primul 
rând). Inima din Sfânta Scriptură reprezintă întregul om. A-ţi păstra inima 
curată înseamnă a veghea la menţinerea şi dezvoltarea integrității perso- 
nale. Isus ştie că lucrul acesta este foarte greu: de multe ori se plăteşte 
scump, cu mari pierderi. A nu te da cu oamenii la fapte notorii şi distructive 
pentru individ şi societate înseamnă des a pierde cunoştinţe, relații, şanse de 
viitor, chiar prieteni... Preţul unei inimi curate — al unei personalități care 
doreşte să stea demn în fața Domnului — se plăteşte scump. În timpul pro- 
cesului pascal, Isus a trebuit să-şi apere integritatea demnităţii sale, atunci 
când i-a cerut soldatului care l-a pălmuit să dovedească dacă este vinovat 
sau nu! 

2) A-l vedea pe Dumnezeu - nu există dorință mai mare pentru omul 
credincios al Sfintei Scripturi. Când psalmistul declară că el caută neînce- 
tat fața lui Dumnezeu şi-l invocă pe Domnul să-şi arate fața, să nu şi-o 
ascundă, el exprimă dorul neliniştit al omului, dor cuprins corect şi com- 
plet de sf. Augustin: „Ne-ai creat pentru tine, Doamne, şi neliniştită este 
inima noastră până nu se va odihni în tine”. Cuvântul „înviere” din limba 
română mi se pare ca fiind o excepţie în comparaţie cu celelalte limbi. 
Nemţii spun auferstehen — un fel de a te scula; e prea puţin; nici italienii şi 
nici francezii nu spun mai mult. Românul spune că a în-via este un proces: 
a intra în viață din ce în ce mai mult. Numai aşa se deschide accesul la o 
comuniune cu Dumnezeu, care este Viața prin excelență. 

1) — „Fericiţi ctitorii păcii, 

2) — căci aceia se vor chema fiii lui Dumnezeu”. 

1) Desigur că fiecare este chemat să se angajeze la procesul de realizare 
şi menţinere a păcii. Însă gradul de realizare a păcii depinde în mare parte 
de poziția pe care o ocupă fiecare în viața comunitară. Astfel, cei aflați în 
funcţii de conducere, pornind de la arena politică, incluzând-o pe cea eco- 
nomică şi socială, până la domeniul culturii, al artei, al sportului, sunt în 
mod deosebit destinatarii cuvintelor lui Isus. Faptul că mulţi ctitori ai păcii 
au plătit angajarea lor cu prețul vieţii (pământeşti) este o dovadă că Feri- 
cirile nu pot fi citite, înțelese şi practicate fără dimensiunea pascală a mor- 
ţii şi învierii lui Isus. 

2) Ce înseamnă a te numi fiu (mai corect este copil) al lui Dumnezeu? 
Evanghelistul loan atrage atenţia la legătura dintre „a ne numi” şi „a fi” 

copiii lui Dumnezeu. A purta un nume înseamnă în primul rând a fi CINEVA. 
Înseamnă a ieşi din suma de multe numere, din societatea anonimă, pen- 
tru a trăi chemarea de a ctitori împreună cu Dumnezeu realitatea păcii. 
Pacea lui Dumnezeu nu este pacea (de obicei) politică a oamenilor. Pacea 
biblică cuprinde totalitatea fericirii şi bucuriei omului — este un ţel, un 
ideal spre care se îndreaptă procesul învierii. A învia înseamnă a descătuşa 
înlăuntrul nostru energiile creatoare de lume nouă: cooperare pentru edi- 
ficarea unui cer nou, a unui pământ nou. 


1) „Fericiţi cei prigoniţi din cauza dreptăţii, 

2)- căci lor le aparține împărăţia cerurilor”. 

1) Din textul Fericirilor se remarcă faptul că împărăţia cerurilor şi drepta- 
tea sunt pentru Isus cuvinte centrale. În această fericire ambele expresii 
conțin dimensiuni mult mai mari. Aici nu mai este vorba că am putea face 
mai mult pentru dreptate între oameni, astâmpărând foamea şi setea ca 
necesităţi primare în existenţa umană. În această fericire avem de-a face cu 
un apel stringent. Dreptatea nu se lasă realizată doar făcând pomană, orga- 
nizând ajutoare sau făcând colecte. Toate aceste acte şi fapte sunt impor- 
tante şi chiar necesare. Dar cu asta nu s-a rezolvat problema dreptăţii. 
Dreptatea este abia atunci realizată (cel puţin în linii mari), când nu mai e 
nevoie de cerşit, de făcut colecte, de dat pomană: fiecare sau majoritatea are 
asigurat un minim de viață. Asta depăşeşte necesitatea pâinii şi a apei — 
cuprinde întregul complex al vieţii umane: dreptatea este cadrul împlinit în 
care omul poate trăi ca om, aşa cum este el înțeles de Dumnezeu. Că acest 
lucru este greu de realizat — şi totuşi nu imposibil — o putem înțelege numai 
prin misterul pascal. 

2) Împărăţia lui Dumnezeu nu trebuie înțeleasă în cadrul acestei Feri- 
ciri ca fiind răsplata de după moarte a celor care-şi pierd viața datorită 
luptei lor pentru dreptate. Ar fi prea puţin şi nu în sensul programului lui 
Isus. Cel care se angajează pentru dreptatea intenționată de Isus este cel 
care trăieşte deja în cadrul împărăției cerurilor. Pentru el împărăția nu 
trebuie să mai vină, ea este deja prezentă: a început să existe concret în 
persoana lui Isus şi se lasă trăită de toţi cei care îi urmează lui. Abia din 
această experiență personală făcută în mijlocul împărăției lui Dumnezeu 
(şi nu în aşteptarea ei!) poate scoate creştinul forța necesară pentru a se 
angaja în slujirea şi realizarea dreptăţii. Abia în spectrul acestei dimensi- 
uni se poate ajunge chiar la martiriu — Isus, mielul pascal, este primul şi cel 
mai mare dintre toţi martirii — de dragul dreptăţii. 

Concluzie 


Versetul 11 este o reconfirmare a dimensiunii pascale a programului 
oferit de Isus în textul Fericirilor. Este vorba în primul rând, despre dimen- 
siunea morții, a jertfei — este spaţiul dăruirii de sine: „Fericiți sunteți voi, 
dacă din cauza mea veţi fi înjuraţi şi persecutați în toate felurile”. Verse- 
tul 12 accentuează ca o sinteză în aceeaşi perspectivă pascală, de data 
aceasta dimensiunea învierii: „Bucuraţi-vă şi tresăltaţi: mare va fi răsplata 
voastră în ceruri”. Deci Fericirile au drept încheiere un mesaj de bucurie, 
fără a lăsa neamintit drumul care duce spre această bucurie, drum care în 
spiritualitatea creştină este cunoscut ca fiind drumul crucii. În urma celor 
prezentate se poate pune întrebarea privind un raport dialogal între dimen- 
siunile programatice ale Decalogului şi cele ale Fericirilor. 

Aici nu se mai face o analiză, ci se propun câteva concluzii cu caracter 
practic. Problema-cheie pentru înțelegerea celor prezentate mai sus se leagă 
de tabloul pe care-l avem noi față de om. Deci: cine este omul pentru mine? 
Ca să pot da un răspuns, prefer, în mod personal, să mă distanțez de ima- 
ginea omului pe care am primit-o până acum din partea oamenilor (acest 
tablou al omului se desprinde neclar şi imprecis conturat din noaptea infor- 
mațţiei) pentru a descoperi imaginea lui Isus despre om. Pentru el, omul 
rămâne creatura modelată de Dumnezeu după chipul şi asemănarea lui. 
Asta înseamnă concret: omul nu este doar o ființă destinată să execute 
comenzi (comenzi = legi, interdicții şi obligaţii scrise), ci este ființa dotată 
cu capacităţi creatoare. Altfel spus: omul poate să acționeze şi altfel, crea- 
tional, şi nu doar funcţional. 

In tradiţia noastră avem un model funcțional. Omul trebuie să cunoască 
legile şi să le respecte. Prin asta îşi asigură liniştea şi buna convieţuire cu 
ceilalți. Mai mult, prin asta îşi merită un locuşor în împărăţia cerurilor 
care va veni. Dar este omul şi fericit şi plin de bucurie — premise în predica 
lui Isus? De aici, două remarci: 

- In tradiţia noastră, avem de-a face cu o formaţie destul de legalistă. 
Legea se referă în general la garantarea valorilor atinse în trecut. Ea sal- 
vează şi asigură un cadru de acţiune între membrii şi indivizii unei colecti- 
vități. În caz de conflict ea aduce neliniște, şi chiar spaimă. Legea, pentru 
că vine din afară şi nu poate aborda omul decât mărginit, nu se adresează 
omului decât în mod limitat. Garantând un anume spațiu de siguranță 
pentru viața comunitară, ea reduce şi uneori paralizează dimensiuni mult 
mai profunde ale vieții personale şi, de aici şi de aceea, şi ale vieții comuni- 
onale (comunional e ceva mai mult decât comunitar!). 


- Nimeni nu poate nega în ființa sa chemarea spre fericire, spre bucurie. 
Însă, în contextul unei mentalități bazate pe legalism şi exteriorism nu 

este spațiu pentru bucurie şi fericire — cel mult pentru linişte sau o conşti- 
ință liniştită. Încă nu e spațiu pentru mesajul şi proiectul lui Isus. Isus 
duce mai departe lucrarea mântuirii: el dă spaţiu liber inimii omului, cerând 
de la el să fie ceva mai mult decât ceea ce-i permite legea să fie. Abia prin 
aceasta se deschide acces drumul spre bucurie şi fericire. Omul se bucură 
nu pentru legile pe care le-a respectat şi-aşa cu inima tristă şi cu dinţii 
scrâşnind, ci pentru ceea ce a făcut cu inimă generoasă, cu proprie inițiativă: 
el se bucură dacă a putut să moară pentru a învia în el şi în alții dimensiuni 
ale împărăției lui Dumnezeu. 

Aceste concluzii le putem vedea ca fiind reale, şi nu iluzorii, în predica 
lui Isus. În parabola fiului risipitor (Le 15), avem de-a face cu două momen- 
te foarte importante. Mai întâi, fiul cel mic părăseşte casa părintească. El 
încalcă Decalogul, care-l obligă să-i cinstească pe părinţi şi nu-i permite 
să-i părăsească. Procesul de conştiinţă în fața legii încălcate îl aruncă în 
mizerie economică şi, mai ales, spirituală. El se află în pericol de moarte. 
Este cuprins de frică de griji, de necazuri şi, mai ales, de spaima că prin 
faptele sale s-a făcut vrednic de excomunicare. 

Însă în astfel de momente tânărul nostru realizează o trecere fantastică 
de la îngustimea legii la dimensiunile generoase ale inimii. El descoperă că 
Tatăl său nu este un legiuitor, ci un lubitor de oameni — dovadă este atenția 
sa față de argați. Nu pe baza legii, ci pe dimensiunea inimii tatălui, îşi clă- 
deşte tânărul speranţa de a începe o viață nouă. Şi care este efectul? Bucu- 
ria imensă a tatălui, transmisă fiului revenit şi oferită fiului mai mare, încă 
incapabil să iasă din arestul legii pentru a da frâu liber legii libertăţii inimii. 

Un al doilea exemplu poate fi cel al Mariei Magdalena. În fond, cine este 
Maria Magdalena din preajma mormântului lui Isus? Nimic altceva decât 
victima unor acțiuni care, din punct de vedere juridic, au putut justifica 
excomunicarea lui Isus din mijlocul poporului ales. El s-a făcut vinovat 
predicând şi acționând împotriva legii (să luăm lucrurile în serios!). Maria 
ar fi fost pregătită să accepte resemnată acest destin al lui Isus pe care ea 
îl iubea atât de mult. Duritatea legii înseamnă pentru mulți obligaţia de a 
se resemna în fața realităților pentru care noi suntem prea mici şi prea 
neputincioşi. Numai că realitatea este alta decât înscenarea făcută de oameni. 
In momentul întâlnirii cu Isus, Maria Magdalena este invitată să nu se măr- 
ginească în bucuria ei la faptul că ar putea să savureze momentul căzând 
la picioarele lui Isus. Isus are o viziune mai largă: bucuria, dacă este cu 
adevărat bucurie, nu este o proprietate privată a celor ce se iubesc, ci, pen- 
tru că bucuria este întotdeauna rodul iubirii, se vrea anunțată, purtată şi 
realizată şi pentru ceilalți. Astfel, Maria este trimisă ca purtătoare de feri- 
cire şi bucurie la ceilalți. 

Ideal ar fi ca spațiul nostru de viață în context social să fie garantat cât 
mai bine de un cod legal cât mai perfect, şi cât mai bine respectat de semenii 
noştri. Dar lucrul acesta pare să fie o utopie înşelătoare, dacă nu se acordă 
spațiu suficient capacității creatoare a omului. Isus a cunoscut lucrul acesta 
foarte bine. De aceea, el ne propune în Fericiri un model mult mai profund 
pentru a ne modela viața. Alături de respectarea legilor bune şi funcționale, 
trebuie să dezvoltăm în noi acele energii care stau gata să erupă în inima 
noastră: capacitatea de a ne dărui creativ pentru o cauză nobilă. Şi care 
cauză este mai nobilă decât cea a lui Isus? 

Cât timp voi rămâne într-o mentalitate legalistă, voi avea posibilitatea 
de a fi liniştit, cumva asigurat, dar voi avea deseori experiența fricii, a spai- 
mei, şi voi fi mereu căutat de teamă. Bucurie nu voi avea. Pentru că bucu- 
ria nu mi-o dau alţii, ci o am în sufletul meu, în inima mea, numai că tre- 
buie să o descătuşez pentru a se împlini cristic în dimensiunile misterului 
pascal. Numai capacitatea de a muri şi învia cu Cristos poate deschide 
drumul spre bucurie — o bucurie interesantă, plină de surprize dureroase, 
dar singură reală şi creatoare de împărăție cerească, deja începând aici, pe 
pământ: în mijlocul acestor realităţi, împreună cu aceşti oameni, împreună 
cu acelaşi Domn Isus Cristos, trimis la noi de Tatăl să aducă bucurie şi feri- 
cire inimii omului, pentru a deveni creatoare de frumos în Duhul Sfânt. 


